**РЕПУБЛИКА СРБИЈА**

**НАРОДНА СКУПШТИНА**

**БИБЛИОТЕКА НАРОДНЕ СКУПШТИНЕ**

**Тема: Заштита малолетника од учествовања у играма на срећу и коришћења алкохолних пића и дуванских производа**

**Датум: 27.11.2013.**

**Бр. З-19 /13**

**Ово истраживање је урадила Библиотека Народне скупштине за потребе рада народних посланика и Службе Народне скупштине. За више информација молимо да нас контактирате путем телефона 3026-532 и електронске поште** [***istrazivanja@parlament.rs*.**](mailto:istrazivanja@parlament.rs) **Истраживања којa припрема Библиотека Народне скупштине не одражавају званични став Народне скупштине Републике Србије.**

**САДРЖАЈ**

[УВОД 2](#_Toc373332501)

[АУСТРИЈА 3](#_Toc373332502)

[БЕЛГИЈА 4](#_Toc373332503)

[БУГАРСКА 5](#_Toc373332504)

[ГРЧКА 6](#_Toc373332505)

[ИТАЛИЈА 7](#_Toc373332506)

[НЕМАЧКА 8](#_Toc373332507)

[ПОЉСКА 9](#_Toc373332508)

[ПОРТУГАЛ 9](#_Toc373332509)

[РУМУНИЈА 10](#_Toc373332510)

[СЛОВАЧКА 11](#_Toc373332511)

[СЛОВЕНИЈА 13](#_Toc373332512)

[УЈЕДИЊЕНО КРАЉЕВСТВО 15](#_Toc373332513)

[ФРАНЦУСКА 17](#_Toc373332514)

[ХРВАТСКА 18](#_Toc373332515)

[ЧЕШКА 20](#_Toc373332516)

[ШВЕДСКА 21](#_Toc373332517)

[ШПАНИЈА 21](#_Toc373332518)

# УВОД

Заштита малолетника, а посебно деце млађе од 12 година, од учествовања у играма на срећу и конзумирања алкохолних пића и дуванских производа реализује се у све већој мери одређеним видовима законски подржаног организованог надзора над малолетницима који су изложени ризику да постану зависници од коришћења алкохола, дувана и коцкања. У последње време, низ европских земаља су у своје законодавство о играма на срећу унеле одредбе које се односе на коцкање преко интернета у циљу боље контроле овог новог вида игара на срећу, као и у циљу подстицања надзора над децом међу којима сви видови интернет игара постају веома популарни.

Прописи који се односе на заштиту малолетника од учествовања у играма на срећу и конзумирања алкохолних пића и дуванских производа, углавном садрже одредбе о забрани уласка у одређене објекте (угоститељске објекте, коцкарнице) и забрани продаје дуванских производа и алкохолних пића малолетним лицима. Када је реч о забрани продаје и конзумирања дуванских производа и алкохолних пића, граница старости се у појединим земљама спушта са 18 на 16 година (Аустрија, Белгија, Италија, Уједињено Краљевство, Француска).

Резулатати истраживања спроведених у Србији показују да су највећи ризици за здравље младих све већа употреба дувана, алкохола и опојних дрога (поред разних повреда). У Стратегији развоја здравља младих у Републици Србији, донесеној 2006. године наведени су следећи подаци:[[1]](#footnote-1)

•Заступљеност пушења међу младима је изразито висока, 54,7% младих узраста од 13 до 15 година старости, пробало је цигарету.

•У популацији од 11 до 15 година старости, њих 57% је пробало алкохол, 35% је имало бар једну епизоду пијанства.

•У популацији младих од 12 до 20 година, 8,4% је пробало марихуану, 0,6% је пробало екстази, 0,4% је пробало кокаин, а 9,9% је изразило жељу да проба неку од дрога.

У прегледу који следе наведена су искуства појединих европских земаља у примени прописа о заштити малолетника од учествовања у играма на срећу и коришћења дуванских производа и алкохолних пића.

# АУСТРИЈА

У Аустрији не постоји јединствени федерални закон којим је регулисана заштита малолетника од учествовања у играма на срећу, коришћења алкохолних пића и дуванских производа. Свака покрајина има свој закон о заштити младих (Die Jugendschutzgesetze, нем.) и примењују се закони оне покрајине у којој малолетник тренутно борави.

Забране учестовања у играма на срећу за малолетнике постоје у свим покрајинама али су различито дефинисане. Постоје различите старосне границе које се крећу од 14 па до 18 година у зависности од закона одређене покрајине и врсте забране. Тако је, на пример, у покрајини Беч малолетницима до 14 година старости забрањено пристуство у кладионицама или другим јавним местима где се налази више од два апарата за коцку. У Штајерској је забрањено младима до 18 година учешће у свим играма на срећу. Генерално, особама испод 18 година је забрањено задржавање у кладионицама и коцкарницама. Учествовање у играма на срећу и клађење је забрањено за млађе од 18 година.

Конзумирање алкохолних пића и дуванских производа забрањено је у свим покрајинама особама испод 16 година старости, а конзумирање жестоких алкохолних пића с већим процентом алкохола забрањено је у неким покрајинама особама испод 18 године. С обзиром на разлике у законима од покрајине до покрајине, навешћемо пример Закона о заштити младих покрајине Беч где је за конзумацију, куповину или продају алкохола малолетницима на јавним местима старосна граница 16 година, док се у школи или у близини школе забрањује конзумација алкохола свим особама испод 18 година. Особама испод 16 година је забрањена куповина и конзумација дуванских производа у јавности. Продаја дуванских производа је забрањена свима испод 16 година. Конзумирање дуванских производа у школама је забрањено млађима од 18 година.

Према одредбама аустријског устава, покрајине су надлежне за спровођење закона о заштити младих. За кршење одредби закона о заштити младих предвиђено је обавезно јављање у породично саветовалиште и евентуално новчана казна за одрасле, док су за малолетнике предвиђене алтернативне казнене мере. У Бечу је, на пример, у овим случајевима предвиђено обавезно саветовање за малолетнике који су навршили 14 година или ако он/она то одбије новчана казна у мањем износу.

Тренутно се у Аустрији због разлика у покрајинским законима расправља о стандардизацији неких кључних одреби закона о заштити младих, као што су оне у вези с полицијским часом, конзумирањем и продајом алкохола и дувана. Министарство које је на себе преузело одговорност за усклађивање ових прописа о заштити малолетника је Савезно министарство за економију, породицу и омладину.

# БЕЛГИЈА

Према белгијском законодавству, малолетници су лица испод 18 година старости. У већем броју фламанских уредби установљена је разлика између деце млађе од12 година и деце старије од 12 година. Важећи прописи уводе претпоставку да деца која имају 12 година (или су старија) могу сама да одлучују шта је у њиховом интересу и да сагледају последице својих избора. На пример, у складу с "Декретом о правном положају малолетника у интегрисаној бризи о младима", деца која имају 12 година или су старија морају да се сагласе с програмом помоћи који им се предлаже, односно они такође могу и да одбију одређену помоћ и сл.

Закон о заштити омладине од 8. априла 1965. предвиђа читав низ превентивних мера за смањење могућих ризика којима могу бити изложени млађи од 18 година. Централни појам Закона је појам "дете у опасности", дефинисан као "малолетници чије су здравље, безбедност или морал у опасности, због средине у којој су, или због њихових активности, или када су околности у којима се васпитавају по њих опасне услед понашања њихових васпитача."

У складу с Законом о моралној заштити младих од 15. јула 1960. лица млађа од 18 година не могу да улазе у казина и на места где се одржавају трке паса и коња.

У складу с Законом о сузбијању пијанства од 14. новембра 1939. забрањено је служење и продаја алкохолних пића малолетницима млађим од 16 година. У складу са казненим одредбама наведеног закона, лица која малолетницима служе алкохолна пића биће кажњена казном затвора у трајању од осам до петнаест дана и новчаном казном у износу од 26 до 50 франака (данашњих 143 до 275 ЕУР) или једаном од ове две казне. Члан 13. Закона од 28. децембра 1983. о дозволама за набавку алкохолних пића забрањује служење алкохолних пића, чак и бесплатно, малолетницима. Кршење ове одредбе закона се кажњава административном казном у износу од 2.50 до 100 ЕУР. Судија такође може да изрекне и забрану продаје и точења пића у трајању од три године и више. Свака повреда ове забране се кажњава додатном забраном продаје или служења пића за више од две године, казном затвора за сваки прекршај ове забране у трајању од осам дана до месец дана и новчаном казном од 100 до 500 франака (550-2750 ЕУР). Продаја или служење напитака са малим садржајем алкохола је дозвољено у свим приликама осим на спортским догађајима.

Не постоје одредбе у важећем законодавству у вези с коришћењем дуванских производа од стране малолетника.

# БУГАРСКА

У Бугарској постоји Закон о заштити деце који садржи права, принципе и мере заштите детета, одређује која су то државна и градска тела надлежна за заштиту дечијих права. Држава је дужна да заштити и гарантује основна права деци сходно њиховим годинама, социјалном статусу, здрављу и психичком стању. Предвиђено је усвајање Националне стратегије за децу као и Националног програма заштите детета. Овим законом на општи начин регулисано је право детета на заштиту од неповољних физичких, психичких, моралних утицаја као што су проституција, дистрибуција порнографског материјала и слично.

Законом о здрављу је лицима испод 18 година забрањена продаја алкохола.[[2]](#footnote-2) Закон такође предвиђа забрану продаје алкохолних пића на спортским манифестацијама, лицима у алкохолисаном стању као и у околини школа, студентских домова и на јавним скуповима који су организовани за децу или студенте.[[3]](#footnote-3)

Члан 55. Закона о здрављу забрањује директно рекламирање алкохолних напитака. Индиректно рекламирање вина и пива се забрањује:

* ако се директно односи на лица млађа од 18 година без обзира да ли се објављује на ТВ или у штампаним медијима,
* ако се користе као учесници рекламирања лица млађа од 18 година,
* ако се употреба алкохола повезује са спортским активностима или вожњом аутомобила,
* ако садржи податке о корисном утицају алкохола на здравље или ако се уздржавање од алкохола приказује у негативном смислу.

Индиректно рекламирање алкохолних пића не може бити емитовано на радију или ТВ станици пре 22 часа.

Закон о дувану и дуванским производима такође садржи одредбе на основу којих је забрањено продавати дуван лицима млађим од 18 година. Такође, закон забрањује продају ових производа близу јаслица, обданишта,школа, студентских домова и медицинских установа.

Улазак у казина, барове и ноћне клубове забрањено је за лица испод 18 година.

Закон о здрављу предвиђа казне за физичка лица која продају забрањене производе малолетницима и то ако први пут учине прекршај казна износи од 50 до 100 лева, а ако исто лице други пут учини исти прекршај казна износи од 100 до 300 лева. Казна за правно лице које је учинило исти прекршај износи од 500 до 1.500 лева за први пут, односно од 1.500 до 10.000 лева за поновљени прекршај. Ко рекламира алкохол супротно одребама члана 55. Закона о здрављу биће кажњен ако је прекршај учинио први пут новчаном казном у износу од 500 до 1.500 лева, а за други учињени прекршај новчаном казном у износу од 1.500 до 5.000 лева. Радио и ТВ станице за непоштовање члана 55. поменутог закона за први прекршај биће кажњене новчаном казном у износу од 5.000 лева, а ако учине други пут исти прекршај биће кажњене новчаном казном у износу од 10.000 лева.

Закон о заштити деце продају алкохола и дуванских производима малолетним лицима третира као прекршај. Новчана казна се креће од 1.000 до 2.000 лева.

# ГРЧКА

У Грчкој постоји посебан закон о заштити малолетника од штетних дејстава алкохола и дуванских производа (Сл.гласник бр.262-3730/2008). Закон прописује да се свако лице млађе од 18 година сматра малолетником и тој популацији је забрањена продаја алкохолних пића и дуванских производа, као и њихово конзумирање у ноћним клубовима, на јавним местима и спортским догађајима. Места на којима се продаје алкохол и дувански производи морају имати истакнут натпис на видљивом месту на којем пише да је забрањено куповати те производе млађима од 18 година. У оквиру Министатства здравља основана је посебна агенција која се бави заштитом малолетника од штетних дејстава алкохола и дуванских производа као и применом прописа на терену. Забрањен је улаз у ноћне клубове као и рад малолетних лица у ноћним клубовима и конзумирање алкохола од стране малолетника како у затвореним просторијама тако и на јавним окупљањима. У оквиру Министарства здравља постоји посебан инспекторат који се стара о спровођењу прописа који се тичу штетног дејства дуванских производа. Инспекторат контролише продају дуванских производа малолетницима као и конзумирање дуванских производа у ноћним клубовима, а по потреби за додатну подршку може се обратити и полицији. Казне које су предвиђене за правна лица (углавном угоститељске објекте) која омогућавају конзумирање штетне групе производа малолетницима крећу се од 1.000 ЕУР па навише у зависности од конкретног случаја и величине објекта. Уколико дође до понављања преступа од стране правног лица те казне могу достићи износ и до 20.000 ЕУР, уколико се наставља прављење преступа упркос новчаном кажњавању долази до трајног одузимања дозволе за рад правном лицу. Казне за малолетнике који конзумирају дуванске производе крећу се од 50-500 ЕУР.

Што се тиче заштите малолетника од коцкања и игара на срећу не постоји посебан закон који регулише дату област, већ ову материју уређују поједине одредбе Закона о финансијама (Сл.гласник бр.4-4002/2011) које уређују област игара на срећу и рад коцкарница. Овим законом прописано је да је забрањено учествовање у коцкању лицима млађим од 21 године и да на сваком објекту који поседује машине за коцкање треба да стоји упозорење на видном месту да је забрањен улаз лицима млађим од 21 године. Малолетници не могу учествовати у играма на срећу, нити учествовати у коцкарским играма преко интернета. У оквиру Министарсва финансија основана је посебна агенција која контролише рад коцкарница, прописује правилнике о њиховом раду и стара се о спречавању штетног утицаја коцкања на лица млађа од 21 године. Уколико дође до кршења правних одредби донетих од стране агенције, правно лице ће се казнити новчаном казном у износу од 1000.-100 0000 ЕУР, а уколико се наставља прављење преступа агенција ће одузети дозволу за рад на дужи временски период. Уколико дође до кршења прописа од стране физичких лица и неки члан коцкарнице уведе малолетника са собом казниће се казном од 5000.-7000 ЕУР.

# ИТАЛИЈА

Грађански законик уопште не садржи појам малолетник већ се користе термини правна способност и способност деловања. Термин правна способност стиче се, према Законику, по рођењу док се способност деловања стиче са 18 година када лице постаје пунолетно и у стању је да предузима све радње за које није прописана ниједна друга старосна граница. Међутим, ратификацијом Конвенције Уједињених нација о правима детета, Италија је аутоматски прихватила дефиницију детета као синоним за малолетника, у складу са чланом 1. Конвенције. Тако, члан 1. Закона бр. 977/67 „Радна безбедност деце и омладине", који је ближе уређен Уредбом бр. 345/99, прави разлику између детета и адолесцента. Дете је, према Закону, дефинисано као малолетник који има мање од 15 година или је још увек подложан обавезном образовању. За разлику од овога, адолесцент се схвата као малолетник између 15 и 18 година старости који више не подлеже обавезном образовању.

Италијански Кривични законик прави разлику између коцкања које је забрањено и игара на срећу (спортско клађење, не/традиционална лутрија, бинго …) које су веома прецизно регулисане и чије спровођење надгледа Министарство финансија преко Управе за државни монопол *(Azienda Autonoma Monopoli di Stato)*[[4]](#footnote-4). Такође, Закон о јавном реду као и члан 110. Краљеве Уредбе бр. 773 из 1931. године, забрањује употребу аутомата за коцкање лицима млађим од 18 година старости. Изузетак су простори уређени за забавне игре (видео игре) чије садржаје могу да користе лица старија од 14 година. Одговорност за ред у тим просторијама, према Закону, сноси надлежно лице (власник).

Такође, Кривични законик и Краљева Уредба бр. 2316 из 1934. године, забрањују продају и конзумирање алкохолних пића лицима млађим од 16 година на свим јавним местима, школама, кафићима, ресторанима а након 14 часова забрањена је продаја алкохола, уопште. На државном нивоу није уређено питање показивања личног документа приликом куповине алкохола већ је то различито уређено на нивоу регија па и поштина.

Продаја и употреба дуванских производа регулисана је са више аката као што је Кривични законик, Закон о забрани пушења (Закон бр. 3 из 2003. године) и Краљева Уредба бр. 2316 из 1934. године. Овим прописима забрањено је пушење у свим јавним установама и просторима. Када је реч о омладини, Закон забрањује продају и употребу дуванских производа, чак и у посебним просторијама намењеним искључиво за пушење, лицима млађим од 16 година, уз запрећене административне казне.

# НЕМАЧКА

Закон о заштити младих људи донет је у Немачкој 2002. године. Дете је лице које има мање од 14 година, а адолесцент је лице од 14 до 18 година. Карактеристично је да се одредбе овог Закона не примењују на адолесценте који су у браку.

Пиће и храна који садрже алкохол изнад занемарљивог нивоа не смеју се продавати деци нити им се може толерисати њихово конзумирање. Таква пића и храна морају на етикети да садрже забрану конзумирања за лица млађа од 18 година. Конзумација осталих алкохолних пића се не може дозволити деци и адолесцентима испод 16 година. Ова забрана се не односи на адолесценте који су у пратњи старатеља.[[5]](#footnote-5)

Лицима млађим од 18 година у потпуности је забрањено пушење у свим јавним објектима (радње, ресторани и слично), а такође постоји и забрана продаје цигарета и других дуванских производа тим лицима. Заштита деце се односи на приказивање реклама дуванских производа и алкохолних пића које се не смеју приказивати пре 18 часова.

Лицима млађим од 18 година није дозвољен боравак у ноћним клубовима, баровима, казинима и коцкарницама.

Забрањено је служење алкохолних пића деци или адолесцентима супротно законским одредбама, у ресторанима, на јавним приредбама, биоскопским представама, без пратиоца или након одређеног временског интервала супротно одредбама закона. Такође, забрањена је продаја дуванских производа деци и њихово присуство у коцкарницама. Закон је за организаторе предвидео и некривичне санкције. Максимална новчана казна износи 50.000 евра.

# ПОЉСКА

У Пољској само пунолетна лица могу бити присутна у баровима, ноћним клубовима и местима за забаву и коцкање. Деци и малолетницима није дозвољен приступ на местима која су морално штетна за младе. Закон о младима од 26.11.1982. (Сл гласник бр.2002/11/109) захтева од сваког грађанина да спречи и делује превентивно на сваку опасност која прети малолетницима. Посебне мере огледају се у обавештавању родитеља, старатеља, школске установе и полиције у вези са околностима које представљају опасност за малолетнике, и да упозоравају на кршење друштвених норми. Коцкање је забрањено за све млађе од 18 година. Закон од 9.11.1995. године о заштити здравља од штетних последица дувана (Сл гласник бр.1996/10/95) забрањује пушење ван одвојених просторија, односно у здравственим установама, школама као и угоститељским објектима. Власници поменутих објеката као и надлежно руководство у установама задужени су за примену поменутих мера. Члан 6. поменутог закона забрањује продају дуванских производа лицима млађим од 18 година.

# ПОРТУГАЛ

Португалски прописи одређују различита правила и старосне границе када је реч о правима односно забранама које се примењују на малолетна лица и њихов приступ и боравак у коцкарницама, конзумирање и продају алкохолних пића и дуванских производа.

До 18 године старости лице се сматра дететом а то је уједно и граница када се стиче статус малолетника. Одлуком бр. 422/89 забрањен је приступ и боравак у коцкарницама лицима млађим од 18 година.[[6]](#footnote-6) Позитивно законодавство забрањује правним лицима и другим субјектима да се баве пословима у вези с коцкањем. То право припада држави уз могућност преношења права само на друштва са ограниченом одговорношћу за које Влада даје одређене гаранције.[[7]](#footnote-7) С обзиром на то да се игре на срећу третирају као „нетипична и осетљива економска активност“ из домена јавног реда, оне су подложне контроли ради превенције организованог криминала и прања новца. Приређивање игара на срећу може се спроводити само уз посебно, временски ограничено и строго контролисано одобрење надлежног државног органа. Тако у Португалу постоје одређена подручја *(gaming zones)* у којима је дозвољен рад коцкарница.[[8]](#footnote-8)

Продаја и конзумирање алкохолних пића (са више од 0,5 волумних процената алкохола) малолетницима млађим од 16 година није дозвољено, у складу са Законом бр. 9/2002.[[9]](#footnote-9) Ова збрана примењује се и на лица са менталним сметњама. Међутим, Закон не брани малолетницима приступ местима на којима се продаје алкохол као ни његово конзумирање, ако су у пратњи родитеља. Запослени у ресторанима, кафићима и свим местима где се продаје алкохол имају право да затраже лична документа на увид у случају постојања сумње у старосну границу, иако то није регулисано на државним нивоу. Законом бр. 37/2007, забрањена је и продаја и употреба дуванских производа лицима млађим од 18 година.[[10]](#footnote-10) Такође, Закон је забранио и рекламирање дувана и дуванских производа, пушење на јавним и затвореним местима као и постављање аутомата за цигарете на местима доступним млађима од 18 година.

# РУМУНИЈА

Румунија има Закон о младима који представља правни оквир који начелно тежи да обезбеди адекватне услове за професионално укључење младих људи. Сходно томе у члану 3. истог закона предвиђено је да тела која имају централну и локалну надлежност имају обавезу да подрже активност младих и да им обезбеде адекватну основу за њихове активности на националном и локалном нивоу. Члан 27. предвиђа финансирање јавних активности за младе из државног буџета. Чланом 28. предвиђено је да су Покрајински савет и Скупштина града Букурешта, као градска тела, у обавези да из буџета издвоје одређени фонд којим ће се финансирати активности младих.[[11]](#footnote-11)

У Румунији је законом забрањена продаја алкохолних пића и дуванских производа младима испод осамнаест година старости. Законом је забрањено да се алкохолна пића и дувански производи продају у околини школа и медицинских институција на раздаљини од минимум 200 метара од улаза у ове објекте. Забрањено је рекламирање алкохола и дуванских производа у часописима, биоскопима и позориштима пре, за време и након представе односно емитовања филма. Такође, забрањено је рекламирање алкохолних производа уколико је реклама директно намењена деци односно ако су деца учесници истих.

Забрањено је да се продају играчке или храна чији облик подсећа на дуванске производе. Такође, забрањено је да се промовишу дувански производи на догађајима који су намењени младима до 18 година.

Генерално, не постоји пропис који захтева од продавца да тражи личну карту при куповини алкохола, али продавац може тражити личну карту лицу које намерава да купи неки од наведених производа ако посумња у старост одређене особе.

Казна за продају алкохолних пића на јавним местима и ресторанима малолетницима износи 80-4.000 РОН (нових леја) ако је прекршај учињен први пут, односно објекат ће бити затворен од 10 до 30 дана ако је прекршај поновљен. Уколико се дувански производи рекламирају на приредбама које су намењене малолетним лицима казна је од 5.000 до 10.000 РОН за правна односно од 500 до 1.000 РОН за физичка лица.

# СЛОВАЧКА

У Републици Словачкој, коцкање[[12]](#footnote-12) се дефинише као игра у којој играчи након плаћања депозита могу добити новац, ствари или права, ако план игре испуњава унапред одређене услове. Резултат, околности или догађаји који одређују исход игре не може бити унапред познат и свако мора да буде упознат са правилима игре. Коцкање обухвата: игре на срећу, коцкање у казину, игру на аутоматима за коцкарске игре, игре на срећу које се воде путем телекомуникационе опреме и видео игре, коцкање путем интернета.

Учешће у играма на срећу је забрањено за било које лице млађе од 18 година. Оператер игара на срећу треба да спроведе меру провере лица која могу да учествују у коцкању, тако што надзорни орган захтева доказивање идентитета. Забрањено је играње на уређајима у просторијама без надзора, управљање директно од стране играча и играње видео игара у школама, социјалним установама за децу и младе, медицинским установама и зградама државних органа. Забрањено је коцкање у простору који се налази на удаљености 200 метара од школа, школских објеката, објеката за пружање социјалних услуга за децу и младе.

Правни оквир у Републици Словачкој регулише доступност алкохола и дуванских производа на јавним местима за малолетнике (лица млађа од 18 година), контролише примену забране продаје дуванских производа и алкохолних пића. Постоји тржишна инспекција и режим санкција за трговце који крше забрану продаје ових производа малолетницима. Усаглашавање, у смислу локалних сати времена затварања ресторана, ограничених места продаје и сл. врши се на нивоу градских општина.

Забрањена је продаја алкохолних пића или конзумирање истих свим особама које су млађе од 18 година (Закон бр. 219/1996. о заштити од злоупотребе алкохолних пића и оснивању и раду трезнилишта).[[13]](#footnote-13) Кривични законик прописује казну до 3 године затвора за продају алкохолних пића малолетницима.Такође, у складу са законом забрањено је оглашавање алкохолних пића и дувана, посебно рекламирање алкохола у односу на младе. Забрана подразумева продају под надзором инспекције за трговину, а кажњава се општом забраном продаје алкохолних пића, ограничења обима куповине, ограничења садржаја алкохола у алкохолним пићима и сл.[[14]](#footnote-14)

Забрањује се продаја дуванских производа лицима млађим од 18 година.Продаја дуванских производа са аутомата је дозвољена само ако је обезбеђена помоћ пунолетног лица на продајном месту или аутомату. Забрањено је продавати производе који имитирају облик и изглед дуванских производа, у виду хране или играчака.

Забрањено је пушење у:

* јавним средствима редовног путничког саобраћаја, у чекаоницама и стајалиштима за превоз путника на наткривеној платформи и затвореним јавним местима у вези са превозом путника (отворене платформе на удаљености од 4 м од одређеног подручја),
* медицинским установама,
* основним школама, средњим школама и образовним установама, испред и на игралиштима,
* средњим школама и домовима ученика,
* културним објектима и спортским дворанама,
* јавно доступним просторима (продавнице, позоришта, биоскопи, сајмишта, музеји и галерије),
* у заједничком делу објеката где се служи и конзумира храна, с изузетком угоститеља који имају посебан одељак за пушаче,
* продавницама кондиторских производа и објектима брзе хране,
* објектима у којима су малолетници у притвору или на издржавању затворских казни.

У Републици Словачкој не постоје прописи и законодавство у области која уређује боравак деце /тинејџера у интернет кафеима. Али општинска управа издаје обавезујуће прописе, који регулишу ову област. Такође, локалне самоуправе и општински органи су надлежни за издавање и спровођење, углавном обавезујућих прописа, којима се регулише боравак малолетника у угоститељским објектима.

# СЛОВЕНИЈА

За децу и младе испод 16 година старости забрањен је улазак и боравак у ноћним клубовима**,** баровима или местима као што су концерти, изложбе или друге манифестације где се служе алкохолна пића, уколико су без пратње родитеља, хранитеља или старатеља. Ово ограничење не важи ако се служе само безалкохолна пића. Одређена места која су квалификована као опаснија од других у Словенији нису дефинисана, односно нема места где малолетници не могу да буде присутни. Ипак, уколико је у питању коцка, деца и млади до 18 година не могу да бораве у коцкарницама и казинима.

У Словенији је 2007. године ступио на снагу Закон о забрани пушења на јавним местима и забрани продаје дувана малолетницима. Пушење је забрањено у свим затвореним јавним просторијама, осим у посебним зонама предвиђеним за пушаче у хотелима, ресторанима, психијатријским болницама, старачким домовима и затворима. Непоштовање забране за правна лица се кажњава новчаном казном од 2.000 до 33.000 евра, док ће износом од 125 евра бити кажњени појединци ухваћени у кршењу закона. Законом је забрањена продаја дуванских производаособама млађим од 18 година. До доношења више поменутог закона, продаја дувана је била забрањена лицима млађим од 15 година.

Министарство за рад, децу, социјална питања и равноправност ([*Ministrstvo za delo, družino, socialne zadeve in enake možnosti*](http://www.vlada.si/o_vladi/kdo_je_kdo/ministrstva/ministrstvo_za_delo_druzino_socialne_zadeve_in_enake_moznosti/)*)*донело је Национални програм за децу и младе за период 2006-2016. године.[[15]](#footnote-15) Национални програм садржи опште одредбе у  којима се позива на међународне изворе права из ове области  (*Универзална декларација о људским правима, Конвенција о дечјим правима)*. Национални план се односи на узраст деце од 15 до 19 година.  Програм регулише укупно 10 области и то: здравствену заштиту, породичне односе, образовање, социјално старање, посебну социјалну бригу, заштиту од насиља, заштиту од илегалних дрога, слободно време, културну и просторну политику. Програм садржи и два додатка који садрже ставове о крајњем утицају и анализи овог програма. За сваку од 10 области прецизно су наведени циљеви и стратегија. Министарство  за образовање, науку и спорт ([*Ministrstvo za izobraževanje, znanost in šport*](http://www.vlada.si/o_vladi/kdo_je_kdo/ministrstva/ministrstvo_za_izobrazevanje_znanost_in_sport/)*)* има Канцеларију за младе са циљем да надгледа ситуацију везану за младе и да примењује мере које су везане за необавезно образовање, слободно време и учешће младих у друштву.

На основу резултата истраживања[[16]](#footnote-16) показано је да проценат младих који покушавају, а затим наставе да узимају разне лекове и опијате расте. Најраширеније су конзумирање алкохола и цигарета. Проценат оних који су попили прво алкохолно пиће или запалили прву цигарету до 11 година или испод је, такође, повећан. Забрињавајуће је да се проценат ученика који пуше марихуану знатно повећао. Разне врсте превентивних програма и програма лечења и социјалне рехабилитације зависника наркомана омогућава да потраже помоћ у здравственим установама (мрежа центара за превенцију болести зависности, клинике за психијатријски надзор, психијатријске болнице - програм детоксикације и друге институције) као и у другим облицима лечења (социјалне службе, НВО, итд.). Према проценама Института за заштиту здравља велики број владиних и невладиних организација које раде у области здравства и социјалне заштите делују у циљу пружања помоћи корисницима дроге.[[17]](#footnote-17)

Институт за заштиту здравља покренуо је превентивни програм за основне школе под називом: "Подстицати непушачке зоне " (2000 /01 школске године). Програм се односио на обуку за ученике, као и тренинг за наставнике. Друштво за унапређење образовања и здравља имало је програм подршке не - породичног пушења.

Деца / млади могу да се обрате одређеним институцијама ако им је потребна помоћ. Током школовања, деца могу да траже савет од школског психолога или саветника. Активности везане за социјалну помоћ, односно помоћ у решавању социјалних проблема појединаца, породица и група становништва, покривени су организацијом социјалне помоћи[[18]](#footnote-18) где се дефинишу саветовање и овлашћења центара за социјални рад, укључујући и професионално саветовање и помоћ у решавању односа између чланова породице, бригу о деци и сл. Конкретно, центри за социјални рад су активни у области социјалне превенције, помажу породицама организовањем заједничких акција са социјално угроженим групама. Центри за социјални рад, такође, могу да обављају и друге врсте послова и задатака, неопходних за ублажавање социјалних проблема и тешкоћа у појединим срединама. Поред тога, они могу да помогну деци у невољи преко својих стручних радника који делују као саветници у оквиру својих надлежности. Такође, у рад у овој области укључене су невладине организације које пружају саветодавне и друге услуге за младе адолесценте.

# УЈЕДИЊЕНО КРАЉЕВСТВО

Принцип који уважава сратегија бриге о малолетницима у Уједињеном Краљевству је да мере заштите треба предузимати у случајевима у којима постоји опасност по здравље и развој малолетника, а уколико те опасности нема, ни посебне мере нису неопходне.

Заштита младих од конзумирања алкохолних пића се спроводи путем одредаба Закона о дозволама који прецизира услове под којим се добијају дозволе за обављање појединих делатности. Ниже ће бити наведене одредбе Закона о дозволама Енглеске и Велса. Шкотска и Северана Ирска имају своје посебне прописе који уређују добијање дозвола за обављање појединих делатности.

У складу са прописима Уједињеног краљевства, лица млађа од 18 година старости сматрају се малолетницима. Алкохол било које врсте може да купи и конзумира само лице старије од 18 година. Ако су са својим родитељима, малолетници могу да уз јело пију вино, пиво и нискоалкохолне напитке у лиценцираним ​​угоститељским објектима. Закон о дозволама (*Licensing Act 2003)* у члану s145 (1) (б) наводи да лице које дозволи малолетнику млађем од 16 година да без пратње пунолетне особе буде у лиценцираном угоститељском објекту или клубу у којем се служи алкохол у времену од поноћи до 5 часова ујутро чини кривично дело. Треба истаћи да продаја алкохолних пића малолетницима не мора довести до кривичног гоњења физичког или правног лица. Постоје и други приступи кажњавању непоштовања ове забране, као што је одузимање дозволе за рад. Амандман на основу којег је измењен Закон о борби против насиља и криминала 2006. године уводи одредницу "упорна продаја алкохола малолетницима" која се односи на 3 или више различитих прилика у року од 3 узастопна месеца у којима је алкохол незаконито продат у истим просторијама лицима старости испод 18 година.

Чланови од 145 до 154 Закона о дозволама садрже следеће казнене одредбе:

- Дозвољавање да деца испод 16 година без пратње пунолетних лица бораве у неким просторијама (чл. s145) кажњава се новчаном казном до £ 1000;  
- Продаја алкохола лицима млађим од 18 година (чл. s146) кажњава се новчаном казном до £ 5000;  
- Свесно допуштање продаје алкохолних пића лицима млађим од 18 година у релевантним просторијама (чл. s147) кажњава се новчаном казном до £ 5000;  
- Продаја слатких алкохолних напитака (ликер) лицу млађем од 18 година (чл. s148) кажњава се новчаном казном до £ 500;

- Ако лице млађе од 18 година покуша да купи или купи алкохол (чл. s149) кажњава се новчаном казном до £ 1000;  
- Лице које покуша да купи или купи алкохол за особу млађу од 18 година (чл. s149) кажњава се новчаном казном до £ 5000;  
- Ако лице млађе од 18 година (чл. s150) свесно конзумира алкохол у лиценцираном објекту кажњава се новчаном казном до £ 1000;  
- Ако лице која ради у лиценцираном објекту свесно дозвољава конзумирање алкохола лицу млађем од 18 година (чл. s150) кажњава се новчаном казном до £ 5,000;  
- Достављање алкохолних пића лицу млађем од 18 година (чл. s151) кажњава се новчаном казном до £ 5,000;  
- Слање малолетника да купи алкохол (чл. s152) кажњава се новчаном казном до £ 5,000;  
- Продаја алкохола коју обављају малолетници без надзора пунолетног лица (чл. s153) кажњава се новчаном казном до £ 200;  
- Упорна продаје алкохола малолетницима кажњава се по кратком поступку (односно у општинском суду) новчаном казном до £ 10.000

Лица старија од 16 година могу да користе дуванске производе на јавним местима.

Коцкање и улазак у коцкарнице дозвољен је лицима старијим од 18 година. Не постоје посебне одредбе у важећим прописима које регулишу заштиту малолетника од учешћа у играма на срећу. Ипак, Министарство унутрашњих послова је донело прописе који омогућавају локалним властима да надзиру децу млађу од 10 година. Одељци 48 и 49 Кривичног закона и Закона о полицији из 2001. утврђују горњу старосну границу деце која могу бити предмет локалног полицијског надзора на 15 година старости. Ови закони омогућава полицији, као и локалним властима, да се пријаве за локалне шеме надзора над децом. Такође, одредбе Закона о деци и младима (Children and Young Persons Act) из 2008. године и Закона о деци (Children Act) из 2004. дају наведена овлашћења локалним властима и полицији.

Комисија за игре на срећу Уједињеног Краљевства има задатак да регулише рад индустрије игара на срећу. Примарни циљ Комисије за игре на срећу је да сви лиценцирани оператери коцкарница морају да спроводе политику и процедуре осмишљене да промовишу друштвено одговорно учешће у играма на срећу. Друштвено одговоран приступ оператара игара на срећу укључује:

- проверу узраста учесника игара не срећу;  
- забрану оснивање објеката за коцкање који су усмерени намерно или случајно ка томе да привуку децу и младе људе као кориснике услуга;  
- одбијање пружања услуге коцкања одраслима који су у пратњи деце или младих.

# ФРАНЦУСКА

Прописи француског законодавства пружају различита одређења старости лица које се сматрају малолетницима, посебно у кривичним стварима. Малолетници су деца млађа од 18 година (члан 388. Грађанског законика). Млади су лица између 21 и 25 година старости.

Француска влада је тадиционално заузимала став да је коцкање ограничено на лутрију, коју води предузеће Groupe Française des Jeux у којем је држава већински власник (72%) и клађење на коњским тркам над којим потпуни монопол има државно јавно предузеће Pari-Mutuel Urbain (PMU). Иначе, француски парламент је 5. маја 1987. спустио минималну старосну границу за играње у казинима од 21 на 18 година. Рад казина контролише Одељење за игре на срећу Министарства унутрашњих послова које издаје дозволе за рад казина и објављује финансијске податке о њиховом пословању.

Низом уредби је забрањено коцкање малолетним лицима. Малолетници не смеју да улазе у казина према чл. 14. Уредбе бр. 59-1498 од 22. децембра 1959. о регулисању коцкања у казинама у одмаралиштима на морској обали, бањама и лечилиштима. Према Уредби бр. 85-390 о организацији и раду спортских кладионица, малолетници не смеју да учествују у спортском клађењу. Према Уредби бр. 78-1067 од 9. новембра 1978. у вези с организацијом и радом "loterie nationale " и "loto national" малолетници не смеју да играју лутрију.

Након трогодишњих притисака Европске комисије на француску владу да донесе измене у законодавству које уређује игре на срећу, 2010. године је донесен нови Закон о играма на срећу. Закон о играма на срећу (Закон бр. 2010-476 од 12. маја 2010) омогућио је правно регулисање онлајн коцкања преко игара доступних на интернету. Француска влада је схватила да легализацијом и правним регулисањем онлајн коцкања у Француској, може боље да контролише малолетнике и проблеме који произилазе из коцкарске зависности. Такође, легализација онлајн коцкања је повећала пореске приходе. Циљ овог закона је да се осујети зависност од коцкања и прање новца, као и да се заштити тржишни удео француских оператера, укључујући и оне који имају државни монопол у играма на срећу.

Заштита малолетника од злоупотребе алкохола начелно се остварује на основу Закона о борби против зависности од дувана и алкохолизма. У складу са чланом 80. Закона о борби против зависности од дувана и алкохолизма, забрањена је продаја алкохолних пића малолетницима испод 16 година старости за потрошњу у кући, продавницама и на јавним местима. Према члану 81. Закона о борби против зависности од дувана и алкохолизма, за повреду ове обавезе предвиђена је новчана казна у износу до 3.811,23 ЕУР.

На основу члана 82. Декрета бр. 59-107 од 7. јануара 1959. и Закона бр. 74-631 од 5. јула 1974. забрањена је јавна продаја и служење алкохолних пића малолетницима испод 16 година. Одредбе ових прописа тичу се угоститељских објеката у којима се служе алкохолна пића. Такође, у складу са чланом 84. Декрета бр. 59-107 од 7. јануара 1959. лице које је продало алкохолна пића малолетнику и тиме довело до његовог пијанства биће кажњено. Члан Л.3342-1 Законика о јавном здрављу регулише забрану продаје алкохолних пића малолетницима и забрану бесплатног нуђења и коришћења алкохолних пића малолетним лицима у продавницама и на јавним местима.

Законодавство о борби против дуванске зависности обухвата велики број уредби, а у складу са чланом 1. Закона о борби против дуванске зависности од 9. јула 1976. забрањено је пушење на јавним местима што укључује јавне институције, радне просторије и јавни отворени простор.

Не постоји закон који изричито забрањује пушење малолетницима. Међутим, постоји план за забрану продаје дуванских производа малолетним лицима испод 16 година старости, што је део мера јавног здравства у циљу борбе против дуванске зависности. Према члановима Л. 3512-1-1 и Л. 3511 Законика о јавном здрављу, продаја и бесплатно нуђење дуванских производа малолетним лицима је забрањено и кажњиво.

# ХРВАТСКА

Хрватски Закон о играма на срећу[[19]](#footnote-19) из 2009. године регулише област забране учествовања малолетних лица у играма на срећу. Игре на срећу су према поменутом закону подељене на четири групе: лутријске игре, игре у казинима, игре клађења и игре на срећу на аутоматима. Услов за учествовање у играма на срећу у све четири групе је пунолетство односно 18 година старости. За улазак у казино и учествовање у играма поред пунолетства обавезно је и доказати идентитет личном картом (чл. 43.). Закон у члану 49. ставу 1. забрањује примање уплата за клађење од особа млађих од 18 година. Играч је, у случају сумње, дужан да приређивачу игре на срећу пружи доказе о својој пунолетности (чл. 49. ст. 2.). Законом је забрањено и учествовање малолетника у играма на аутоматима: „присуство и учествовање у игри на аутоматима допуштено је само пунолетним особама које су ту чињеницу, на захтев приређивача, дужне доказати идентификационим документом“ (чл. 60.). За спровођење одредаба овог закона надлежно је Министарство финансија. За кршење ових забрана предвиђене су новчане казне за приређиваче игара на срећу у распону од 50.000,00 до 500.000,00 куна.

Заштита малолетника од коришћења алкохолних пића и дуванских производа регулисано je низом закона. Поред законске регулативе о забрани продаје и конзумирања алкохолних пића и дуванских производа донета су и подзаконска акта на локалном нивоу.

Према Закону о трговини[[20]](#footnote-20) (чл. 11.) забрањује се на свим продајним местима на којима се продају алкохолна пића, пића која садрже алкохол, дуван и дувански производи продаја алкохолних пића и других пића која садрже алкохол, дувана и дуванских производа особама млађим од 18 година. Продавац мора ускратити продају ове робе купцу ако процени да је млађи од 18 година а купац добровољно не докаже да није млађи од 18 година давањем на увид продавцу неки од докумената за идентификацију. Према Закону о угоститељској делатности[[21]](#footnote-21) (чл. 12.) забрањено је услуживање односно допуштање конзумирања алкохолних пића у угоститељским објектима особама млађим од 18 година а ознака о томе мора бити истакнута на видљивом месту. Инспекцијски надзор над спровођењем одредби ових закона спроводи Државни инспекторат и друге инспекције. Према важећем Закону о прекршајима против јавног реда и мира[[22]](#footnote-22) из 1990. године свако ко даје алкохолна пића малолетнику испод 16 година одговара прекршајно и кажњава се новчаном казном. Прописане казне за продају алкохола малолетницима су од 30.000 до 150.000 куна за власника малопродајног објекта, од 5.000 до 15.000 куна за продавца који прода наведену робу, од 5.000 до 100.000 за власника угоститељског објекта и од 5.000 до 15.000 за конобара.

Закон о прекршајима против јавног реда и мира локалне управе даје локалним самоуправама правни основ да својим одлукама могу да пропишу и друге прекршаје против јавног реда и мира, па су тако у неколико градова Хрватске донете одлуке о забрани конзумирања, ношења и поседовања алкохолних пића малолетним особама на јавним површинама одређеног града. За спровођење оваквих одлука овлашћени су полицијски службеници који према малолетним починиоцима прекршаја могу предузети све мере и радње прописане Законом о полицијским пословима и овлашћењима и Прекршајним законом. За први почињени пркршај полиција обавештава родитеље или старатеље малолетника, за други почињени прекршај полиција обавештава Центар за социјални рад, а за трећи почињени прекршај покреће се прекршајни поступак а према починитељу се примењује одговарајућа мера. Уколико старији малолетник (од 16 до 18 година), који остварује властите приходе радом или имовином, у року од једне године од дана почињења прекршаја учини исти прекршај може се казнити и новчаном казном.[[23]](#footnote-23)

Према Породичном закону[[24]](#footnote-24) особама млађим од 16 година забрањени су ноћни изласци у времену од 23.00 до 5.00 сати без пратње родитеља или пунолетне особе у које родитељи имају поверење (чл. 95). Особе млађе од 16 година затечене на улици после 23.00 сата полицијски службеници доводе у полицијску станицу и позивају родитеље ради преузимања детета. Родитељи се упозоравају о пропустима и обавештавају да будуће поропуштање бриге о детету може довести до кривичне одговорности због занемаривања родитељске дужности. О сваком случају кршења члана 95. Породичног закона полиција обавештава Центар за социјални рад и Породични центар.

# ЧЕШКА

Кривични законик републике Чешке (Закон бр. 40/2009) забрањује продају алкохолних пића и дуванских производа малолетницима, као и доступност игара на срећу и боравак у објектима намењеним за коцкање. Према Кривичном законику свако лице млађе од 18 година сматра се малолетником, и њему је забрањено учествовање у играма на срећу, улазак у коцкарнице као и интернет коцкање. Велику улогу у превенцији имају сами родитељи остваривањем повећаног надзора на својом децом. Механизми контроле огледају се у легитимисању лица приликом уласка у просторије намењене коцкању. Лице које дозволи малолетнику да уђе у просторије намењене за коцкање или омогући учествовање у играма на срећу или сам приступ машинама за коцкање (електронски рулет, покер апарати) биће кажњено чак иако је то урадило из нехата. Према Кривичном законику (чланови 39,53,54), за ово дело које се карактерише као кривично предвиђена је казна затвора до једне године или новчана казна,

Омогућавање доступности алкохола лицима млађим од 18 година, сматра се кривичним делом (Кривични законик чл. 37). Лица која омогуће малолетницима да купе алкохол биће кажњена, ако се ради о физичком лицу казном затвора до 6 месеци, док се за правна лица предвиђа одузимање робе. Лицима млађима од 18 година забрањена је куповина дуванских производа. Лица која омогуће куповину дуванских производа од стране малолетника биће кажњена затворском казном у трајању до 6 месеци или новчаном казном, а уколико се ради о правном лицу биће донета привремена мера одузимања ствари.

# ШВЕДСКА

Малолетницима се сматрају лица до 18 година старости. У складу с Законом о продаји алкохолних пића из 1977. године, забрањена је продаја алкохолних пића лицима млађим од 20 година и служење алкохолних пића у ресторанима лицима млађим од 18 година.

Пушење је забрањено на свим јавним местима (без обзира на године живота пушача). Не постоје законске одредбе које забрањују малолетницима да користе дуванске производе, али је забрањена њихова продаја лицима млађим од 18 година.

У складу с Законом о казинима из 1999. године, старосна граница за улазак у казино је 20 година. Такође, Закон о лутрији из 1994. године спречава оне који организују коцкање да омогуће малолетницима да учествују у клађењу и лутрији. Примена нових прописа који уређују лиценцирање онлајн игара на срећу очекује се у 2014. години и они ће омогућити ефикаснији надзор над овим видом игара на срећу.

# ШПАНИЈА

Према позитивним прописима лица млађа од 18 година сматрају се децом и заштита њихових права заснива се на њиховом статусу малолетника. Такође, законодавство прави разлику између више категорија па се тако општа категорија омладине, коју чине лица од 15 до 24 године старости, дели на децу и младе (15-17 година) и младе одрасле (18-24 године). Међутим, ова подела је условна и више се односи на друштвени положај омладине него за правни статус, за разлику од малолетника.

Малолетницима није дозвољен улазак у коцкарнице а такође је забрањена и продаја дуванских производа. Ово последње уређено је Краљевом Одлуком бр. 192/2010 која забрањује употребу дувана млађима од 18 година.

Забрана продаје алкохола малолетним лицима (16 до 18 година) није дозвољена и нормативно је уређена на нивоу регија. Заједничка им је, међутим, забрана продаје алкохолних пића која садрже више од 23 волумна процента алкохола, млађим од 18 година као и забрана продаје у периоду од поноћи до 6 часова ујутро.

**Извори информација**

ЕЦПИД упитник бр. 1111 *National provisions organising a ban on the selling/offering of alcoholic beverages as well as provisions organising a ban on candy-flavoured cigarettes (2010)*

Стратегија развоја здравља младих у Републици Србији. http://www.zdravlje.gov.rs/tmpmz-admin/downloads/zakoni1/Strategija%20Za%20Razvoj%20I%20Zdravlje%20Mladih.pdf

Protection of Minors. <http://www.protection-of-minors.eu>

**Истраживање урадио:**

Истраживачки тим Библиотеке Народне скупштине

1. Стратегија развоја здравља младих у Републици Србији. http://www.zdravlje.gov.rs/tmpmz-admin/downloads/zakoni1/Strategija%20Za%20Razvoj%20I%20Zdravlje%20Mladih.pdf [↑](#footnote-ref-1)
2. Извор података: <http://www.amphoraproject.net/files/Bulgaria%20-%20Country%20Report.pdf?PHPSESSID=vmjpku4vrbrpcp11tfilru7a35> (табела са подацима) [↑](#footnote-ref-2)
3. Извор података: ЕЦПИД истраживање бр. 111 (Члан 54. Закона о здрављу, Бугарска, 2008. година) [↑](#footnote-ref-3)
4. Интернет: <http://aams.it/site.php?id=home> [↑](#footnote-ref-4)
5. Извор податка: <http://www.amphoraproject.net/files/Germany%20-%20Country%20Report.pdf?PHPSESSID=vmjpku4vrbrpcp11tfilru7a35> (табела са подацима) [↑](#footnote-ref-5)
6. Интернет: <http://www.dre.pt/cgi/dr1s.exe?t=d&cap=&doc=19893658&v01=1&v02=1989-12-02&v03=&v04=&v05=&v06=&v07=&v08=&v09=&v10=&v11=&v12=&v13=&v14=&v15=&v16=&v17=&v18=&v19=&v20=&v21=&v22=&v23=&v24=&v25=&sort=0&submit=Pesquisar&d=1989-12-02&maxDate=2013-11-26&minDate=1960-01-01> [↑](#footnote-ref-6)
7. Пример за ово јесте установа социјалне заштите *Santa Casa da Misericordia de Lisboa* (SCML: <http://www.scml.pt/scml/a_instituicao/>), којој је Влада уступила концесије за националну добротворну лутрију 1960. године. Интернет: <http://www.acleu.eu/static/ACLEU/pdf/CL%20in%20Portugal.pdf> [↑](#footnote-ref-7)
8. То су: Azores, Algarve, Espinho, Estoril, Figueira da Foz, Funchal, Porto Santo, Póvoa de Varzim, Troia и Vidago-Pedras Salgadas. [↑](#footnote-ref-8)
9. Доступно на португалском језику на интернет страни: <http://www.dre.pt/pdf1s%5C2002%5C01%5C020A00%5C04830486.pdf> [↑](#footnote-ref-9)
10. Доступно на португалском језику на итернет страни: <http://dre.pt/pdf1sdip/2007/08/15600/0527705285.pdf> [↑](#footnote-ref-10)
11. Интернет извор: <http://www.amphoraproject.net/files/Romania%20-%20Country%20Report.pdf?PHPSESSID=vmjpku4vrbrpcp11tfilru7a35> (табела са подацима) [↑](#footnote-ref-11)
12. <http://www.protection-of-minors.eu/en/SK_overview.php> [↑](#footnote-ref-12)
13. [www.emcdda.europa.eu/attachements.cfm/att\_142568\_EN\_SK-NR2010.pdf](http://www.emcdda.europa.eu/attachements.cfm/att_142568_EN_SK-NR2010.pdf) [↑](#footnote-ref-13)
14. ЕЦПИД упитник бр. 1111  *National provisions organising a ban on the selling/offering of alcoholic beverages as well as provisions organising a ban on candy-flavoured cigarettes* [↑](#footnote-ref-14)
15. <http://www.mddsz.gov.si/fileadmin/mddsz.gov.si/pageuploads/dokumenti__pdf/pom2006_2016_en.pdf> [↑](#footnote-ref-15)
16. Истраживање ’’ Алкохол , дуван и друге дроге (Словенија)’’  
    Према: REPORT ON THE IMPLEMENTATION IN SLOVENIA OF THE MEASURES OF THE WORLD SUMMIT FOR CHILDREN

    <http://www.unicef.org/specialsession/how_country/edr_slovenia_en.PDF> [↑](#footnote-ref-16)
17. Исто [↑](#footnote-ref-17)
18. Закон о социјалној помоћи (Службени лист Републике Словеније, бр. 3/2007 - пречишћен текст, 23/ ​07 - са изменама и допунама , 41 / 07 - са изменама и допунама , 114/2006 - ЗУТПГ ) [↑](#footnote-ref-18)
19. Zakon o igrama na sreću („Nаrodne novine“ br. 087/2009), Zakon o izmenama i dopunama Zakona o igrama na sreću („Nаrodne novine“, br. 035/2013) доступни на Интернет адреси: <http://cadial.hidra.hr/searchdoc.php?action=search&lang=hr&query=Zakon+o+igrama+na+sre%C4%87u&searchText=on&searchTitle=on&resultdetails=titles&displayOptions=on&filteracttype=all&filtereuchapter=all&filterfields=all&resultlimit=on&resultlimitnum=10&id_doc=oTOAI9oEJx8biWAUqmiRAg%3d%3d> [↑](#footnote-ref-19)
20. Zakon o trgovini („Narodne novine“, br. 87/08, 96/08, 116/08, 76/09, 114/11, 68/13) доступан на: <http://www.zakon.hr/z/175/> [↑](#footnote-ref-20)
21. Zakon o ugostiteljskoj djelatnosti („Narodne novine“, br. 138/06, 152/08, 43/09, 88/10, 50/12, 80/13)

    доступан на: <http://www.zakon.hr/z/151/Zakon-o-ugostiteljskoj-djelatnosti> [↑](#footnote-ref-21)
22. Zakon o prekršajima protiv javnog reda i mira („Narodne novine“, br. NN 5/90, 30/90, 47/90, 29/94) доступан на: <http://www.zakon.hr/z/279/Zakon-o-prekr%C5%A1ajima-protiv-javnog-reda-i-mira> [↑](#footnote-ref-22)
23. Odluka o zabrani konzumiranja, nošenja i posjedovanja alkoholnih pića maloljetnim osobama na javnim površinama ( „Sl. glasnik Grada Garešnica“, br. 2/013) доступна на: <http://www.garesnica.hr/documents/5/glasnik-2-13.pdf> или Одлука Града Озаљ доступна на: <http://www.ozalj.hr/index2/images/stories/sggo_2012/sggo_2012_2.pdf> [↑](#footnote-ref-23)
24. Оbiteljski zakon („Narodne novine“, br. 116/03, 17/04, 136/04, 107/07, 57/11, 61/11) доступан на: <http://www.zakon.hr/z/88/Obiteljski-zakon> [↑](#footnote-ref-24)